1Yin in a-Páblo chi quin tak bi i wuj-i chiwe, oj junam ru' i kachalal a-Timotéo. In rapóstol i Jesucrísto man queje ile xraj i Dios chwe. Quin tak bi i wuj-i chiwe yix, ix jutzobaj re i Dios chila pa tinimit Corínto, xak chique conojel i je re i Dios chila pa jyub Acáya pa ix 'o wi yix. 2Quin tz'onoj i utzil chomal re i ka Kajaw Dios, xak i re i Kajwal Jesucrísto piwi; xak quin tz'onoj chique chi quiqui ya i uxlambal i c'ux. 3Chaka cojo u 'ij ire chi are i u Dios xak i u Kajaw i Kajwal Jesucrísto; are ire are i Ta chi cril to'bal ka wach; xak are ire are i Dios chi nic are wi cu cubsaj ka c'ux. 4Cu cubsaj ka c'ux are oj 'o pu'ab i c'ax, man queje ile xak yoj caka cubsaj ni qui c'ux ni'pa i je 'o pa c'ax. Caka bij na chique wach i cubsabal re ka c'ux u 'anom i Dios chake yoj. 5(I Crísto lic xu tij i c'ax kumal yoj, xak yoj caka tij i c'ax junam ru' ire.) We nim i c'ax caka tijo, xak nim u cubsabal ka c'ux cu ya i Crísto chake. 6Yoj, we xka tij i c'ax, chiwe yix i 'utz, man quix el ni yix chi sak rumal, xak ca cubsax i c'ux yix we ix 'o pa c'ax. Xak queje ile, we i Dios u cubsam ka c'ux yoj, xak cu cubsaj i c'ux yix are ca pe i c'ax piwi pacha i xoj ic'aw wi yoj; ru' u nimal i c'ux qui ch'ij na. 7Lic cul ka c'ux che, chi n-quix sach taj. Keta'am chi qui tij ni c'ax xa rumal i Crísto, xui-ri, xak quiwil u cubsabal i c'ux chi ca pe ru' i Dios. 8Wachalal, cakaj quiwetamaj ni'pa i c'ax xkil chila pa jyub Asia. Ni'pa i c'ax-le, lic nim; laj n-xka ch'ij ti u cho'ab, rumal-i, xka na yoj ya n-coj el ta chic chuwach. 9Xka na yoj pacha are 'o pakawi chi coj camsaw na, xui-ri, 'utz xe'elok man rumal ile mas xka cuba ka c'ux che i Dios chi que walijsaw i camnak. Xka na 'uri chi n-tu chac we caka cuba ka c'ux che kib. 10I Dios xoj resaj pu'ab i camic-le chi oj 'o te chuwach; y xak c'a ca tijin che ka to'ic. Cul ka c'ux che chi co'on na chake pacha 'ax o'onom wi lok. 11N-cu mayij ti ka to'ic we yix n-qui mayij ti u tz'onoxic che. We je q'ui i kachalal quiqui tz'onoj che i Dios pakawi, xak je q'ui 'uri quiqui tioxij che rumal i 'utz cu ya na chake. 12Y wo'or, kachalal, 'o i lic coj quicot rumal; are iri: keta'am pa ka c'ux chi yoj, waral chuwach i jyub ta'aj, 'utz sakil i ka 'anom chiquiwach conojel; n-ta jun ka t'orom, 'e te le chic 'uri chiwe yix. I Dios, rumal i rutzil u c'ux, oj u tom chu 'onquil ile, man jun winak utuquel n-ca tiqui ta chu 'onquil. 13Ni'pa tak i wuj ka tz'ibam bi chiwe, lic are wach tak i caka ch'obo chi cu sakirsaj chiwe. Chi cuba i c'ux che, wach tak i quiwil chuwach i ka wuj, xak wach i qui ta che. Are i cakaj yoj, chi lic qui ta u be wach i ka ch'obom. 14Yix ya xi ta jubi' u be, wach i caka 'ano. We lic xi ta u be, te'uri quix quicot ku', wach coj tijin chu 'onquil. Cakaj yoj quix quicot na chake are ca c'un chal i Kajwal Jesucrísto, xak jun pacha ni ka quicotemal yoj chiwe yix. 15Yin, cul te in c'ux chiwe chi quix quicot na wu'; rumal-i xin ch'obo, are quin 'e pa Macedónia, nabe quin ic'aw iwu' yix, xin ch'ob te yin. Xak xin ch'ob te'ek, are quin c'un chic, quin ic'aw julaj chic iwu' man mas quix quicot rumal. Xak xin ch'obo mok quin i to che in be are quin 'e c'a pa Judéa. 17¿Xataba xa chu 'onquil xin ch'ob ile? ¿Xataba quin 'an yin pacha quiqui 'an jujun winak chi n-jic taj wach i quiqui bij? 18I Dios reta'am chi yoj ru' i ma Silváno, xak i a-Timotéo n-oj ta queje pacha ique, chi 'o i caka bij y n-caka 'an taj. N-oj ta queje ile, man oj u takon i Jesucrísto, chi u C'ojol i Dios. Ire n-xo'on ta ile, chi cu bij na, y n-co'on taj, y are ire-le chi xka paxsaj u tzijol chiwe yix. I Jesucrísto, ni'pa i cu bij, 'is katzij. 20Xa rumal ire, caka rik ronojel ni'pa u sujum i Dios chake. Rumal 'uri, are caka coj u 'ij i Dios, caka bij "Amen (katzij)" rumal ire. 21Are i Dios mísmo chi u 'anom chake, chi yoj junam iwu' yix, oj jiquil che i Crísto; xak oj u chom che u chac ire. 22Xak are i Dios chi u cojom retal pa ka c'ux chi oj re chic ire, xak u yom u Tewal pa kanima, 'etambal-re chake chi cu 'an na pacha i trat u 'anom ku'. 23Yin o'onom lok xin ch'ob 'enam iwu' chila pa Corínto, péro n-xin 'e taj. Xui-ri, i Dios quin rilo, xa rumal xwil to'bal i wach yix n-xin 'e taj; Dios reta'am in c'ux, n-xwaj taj quix 'e in yaja. 24Yoj n-cakaj ta caka 'an pen chiwe che wach tak i qui cojo, man yix, jiquil chic i c'ux che i Crísto. Are i cakaj, xa quix ka to chu rikic mas i quicotemal.
2 CORINTIOS Array